**Ministru kabineta noteikumu projekta “Kārtība, kādā nodod lietošanā vai apgrūtina valstij piederošo vai piekrītošo zemi publiskās lietošanas dzelzceļa infrastruktūras zemes nodalījuma joslā” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta noteikumu projekts “Kārtība, kādā nodod lietošanā vai apgrūtina valstij piederošo vai piekrītošo zemi publiskās lietošanas dzelzceļa infrastruktūras zemes nodalījuma joslā” (turpmāk – Projekts) izstrādāts, lai nodrošinātu Dzelzceļa likuma 15.panta otrajā daļā (2016.gada 25.februāra likuma redakcijā) Ministru kabinetam dotā uzdevuma izpildi. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Dzelzceļa likuma pārejas noteikumu 46.punktā ir paredzēts, ka grozījums šā likuma [15.pantā](http://likumi.lv/doc.php?id=47774&search=on#p15) par tā izteikšanu jaunā redakcijā stājas spēkā 2016.gada 1.oktobrī. Līdz attiecīgā grozījuma spēkā stāšanās dienai Ministru kabinets izdod šā likuma [15.panta](http://likumi.lv/doc.php?id=47774&search=on#p15) otrajā daļā minētos noteikumus par valstij piederošās vai piekrītošās zemes nodošanu lietošanā vai apgrūtināšanu ar servitūtiem būvju, tajā skaitā virszemes vai pazemes ārējo inženiertīklu, būvniecībaivai citas saimnieciskās darbības veikšanai.Dzelzceļa likuma 15.panta otrā daļa, kas spēkā stājās 2016.gada 1.oktobrī, nosaka, ka šā likuma 6.pantā minētais valsts publiskās lietošanas dzelzceļa infrastruktūras pārvaldītājs tam valdījumā nodoto valstij piederošo vai piekrītošo zemi var nodot lietošanā vai apgrūtināt ar servitūtiem būvju, tajā skaitā virszemes vai pazemes ārējo inženiertīklu, būvniecībai vai citas saimnieciskās darbības veikšanai, šajos gadījumos valsts publiskās dzelzceļa infrastruktūras pārvaldītājs rīkojas valsts vārdā, lēmumu par valstij piederošās vai piekrītošās zemes iznomāšanu ar apbūves tiesībām pieņem Ministru kabinets. Līdz šim, ja publiskās lietošanas dzelzceļa infrastruktūras pārvaldītājs (turpmāk – Pārvaldītājs) kā publiskās lietošanas dzelzceļa infrastruktūras zemes nodalījuma joslā valstij piederošās vai piekrītošās zemes (turpmāk – zeme) valdītājs zemi iznomāja, tika piemērots Publiskas personas finanšu līdzekļu un mantas izšķērdēšanas novēršanas likums un Ministru kabineta 2007.gada 30.oktobra noteikumi Nr.735 “Noteikumi par publiskas personas zemes nomu” (turpmāk – MK noteikumi Nr.735).Projekts paredz, ka MK noteikumi Nr.735 piemērojami, ciktāl Projektā ietvertais tiesiskais regulējums nenosaka citādi.Saskaņā ar Dzelzceļa likuma 1.panta 11.punktu dzelzceļa zemes nodalījuma josla (turpmāk – nodalījuma josla) ir paredzēta dzelzceļa infrastruktūras objektu izvietošanai, lai nodrošinātu dzelzceļa infrastruktūras attīstību un drošu ekspluatāciju, kā arī pasargātu cilvēkus un vidi no dzelzceļa kaitīgās ietekmes. Savukārt Dzelzceļa likuma 17.panta otrā daļa nosaka, ka nodalījuma joslā citas personas jebkāda veida darbību var veikt tikai ar dzelzceļa infrastruktūras pārvaldītāja atļauju un tā kontrolē. Pārvaldot nekustamos īpašumus, nereti var novērot privātpersonu neizpratni, ka nodalījuma joslas funkcionālā izmantošana primāri ir dzelzceļa infrastruktūras objektu izvietošanai. Lai nodrošinātu nodalījuma joslas izmantošanu prioritāri Dzelzceļa likumā paredzētajam mērķim, Projektā iekļautas normas par zemes nomas līguma pirmstermiņa izbeigšanu. Saskaņā ar Dzelzceļa likuma 10.panta otrās daļas 2.punktu dzelzceļa infrastruktūras finansējumu veido arī ieņēmumi no tās valstij piederošās zemes iznomāšanas, uz kuras izvietota publiskās lietošanas dzelzceļa infrastruktūra. Pārvaldītāja mērķis ir optimāli un efektīvi izmantot valsts zemi (nodalījuma joslu) kā resursu, lai ar iegūtajiem finanšu līdzekļiem nodrošinātu nodalījuma joslas pārvaldīšanu un apsaimniekošanu. Projektā ir atsevišķi regulēts, kādus papildu noteikumus līgumslēdzēji paredz zemes nomas līgumā vai līgumā par servitūta nodibināšanu, ja apgrūtina zemi ar servitūtu. Ņemot vērā, ka nodalījuma josla prioritāri ir paredzēta dzelzceļa infrastruktūras objektu izvietošanai, Projektā ir noteikts pienākums zemes nomas līgumā paredzēt, ka lietošanā nodotā zeme ir jāatbrīvo, ja tā ir nepieciešama dzelzceļa infrastruktūras attīstībai, Pārvaldītājam savas darbības nodrošināšanai vai valstij normatīvajos aktos noteikto publisko funkciju veikšanai. Minētajos gadījumos nomnieka pienākums ir par saviem līdzekļiem arī nojaukt vai pārvietot būves, ja nav citāda vienošanās. Tas neattiecas uz piespiedu zemes nomas tiesiskajām attiecībām, kad zeme ir iznomāta uz tās esošas un citai personai piederošas būvesuzturēšanai.Publiskas personas finanšu līdzekļu un mantas izšķērdēšanas novēršanas likums nav attiecināms uz mantas un finanšu līdzekļu apriti vienas publiskās personas ietvaros. Līdz ar to ir iespējama zemes nodošana bezatlīdzības lietošanā valsts pārvaldes un pašvaldību funkciju veikšanai. Projekts nosaka nosacījumu, ka šādā gadījumā Pārvaldītājs var nodot zemi bezatlīdzības lietošanā, ja tas netraucē dzelzceļa infrastruktūras attīstībai vai pārvaldītāja darbības nodrošināšanai. Projekts paredz Pārvaldītāja tiesības nodot zemi, ja tas netraucē dzelzceļa infrastruktūras attīstībai vai pārvaldītāja darbības nodrošināšanai, tādu objektu ierīkošanai, būvniecībai un ekspluatācijai, kuru dēļ saskaņā ar Enerģētikas likumu, Elektronisko sakaru likumu (2016.gada 1.decembra likuma redakcijā) un Ūdenssaimniecības pakalpojumu likumu tiek noteikts zemes lietojuma tiesības aprobežojums. Šie objekti ir energoapgādes komersantu objekti, elektronisko sakaru tīkli un centralizētās ūdensapgādes vai centralizētās kanalizācijas sistēmas vai tās daļas. Šādā gadījumā Ministru kabineta lēmums nav nepieciešams.Inženierbūvju būvniecība var tikt veikta, izmantojot Enerģētikas likumā, Elektronisko sakaru likumu (2016.gada 1.decembra likuma redakcijā) un Ūdenssaimniecības pakalpojumu likumā noteikto zemes lietojuma tiesības aprobežojumu, par kuru šajos likumos paredzētajos gadījumos zemes īpašnieks var prasīt atlīdzību.Ja par atlīdzību nevar vienoties, tās apmēru nosaka atbilstoši Ministru kabineta apstiprinātajai metodikai, piemēram, Ministru kabineta 2006.gada 25.jūlija noteikumiem Nr.603 “Kārtība, kādā aprēķināma un izmaksājama atlīdzība par energoapgādes objekta ierīkošanai vai rekonstrukcijai nepieciešamā zemes īpašuma lietošanas tiesību ierobežošanu”. 2016.gada 9.jūnija Valsts sekretāru sanāksmē (Prot.Nr.23 21.§) ir izsludināts Ministru kabineta noteikumu projekts “Kārtība, kādā nosaka atlīdzību par elektronisko sakaru tīkla ierīkošanai un būvniecībai nepieciešamā zemes īpašuma lietošanas tiesību aprobežojumu” (VSS-546). Savukārt Ūdenssaimniecības pakalpojumu likuma pārejas noteikumu 1.punkts paredz, ka Ministru kabinets līdz 2016.gada 30.decembrim izdot noteikumus par kārtību, kādā aprēķina un izmaksā atlīdzību zemes īpašniekam par nekustamā īpašuma lietošanas tiesību aprobežošanu. Inženierbūvju novietojuma plānu, saskaņā ar kuru noteiks apgrūtinātās zemes platību, paredz gan Ministru kabineta 2006.gada 25.jūlija noteikumi Nr.603 “Kārtība, kādā aprēķināma un izmaksājama atlīdzība par energoapgādes objekta ierīkošanai vai rekonstrukcijai nepieciešamā zemes īpašuma lietošanas tiesību ierobežošanu”, gan Ministru kabineta noteikumu projekts “Kārtība, kādā nosaka atlīdzību par elektronisko sakaru tīkla ierīkošanai un būvniecībai nepieciešamā zemes īpašuma lietošanas tiesību aprobežojumu”. Šo plānu izstrādā energoapgādes komersants, elektronisko sakaru komersants vai ūdenssaimniecības pakalpojumu sniedzējs atkarībā no tā, kāda objekta ierīkošanai, būvniecībai un ekspluatācijai tiek nodota zeme. Projekts paredz, ka, pamatojoties uz šo objektu novietojuma plānu, kas izstrādāts atbilstoši būvnormatīvu noteiktajām prasībām un kurā iezīmē lietošanā nodoto zemes platību, un Aizsargjoslas likumā noteiktajiem aizsargjoslu platumiem, nosaka apgrūtinātās zemes platību, par kuru aprēķināma vienreizēja atlīdzība.**Projektā ir noteikts pienākums līgumā par zemes lietošanas tiesību aprobežošanu paredzēt, ka attiecīgi energoapgādes komersanta objektu, elektronisko sakaru tīklu un centralizētās ūdensapgādes vai centralizētās kanalizācijas sistēmu vai tās daļu pārvieto par minētās inženierbūves īpašnieka vai tiesiskā valdītāja līdzekļiem, ja zeme nepieciešama dzelzceļa infrastruktūras attīstībai, pārvaldītāja darbības nodrošināšanai vai normatīvajos aktos noteikto publisko funkciju veikšanai.**Projekts ietver arī pārejas noteikumu, ka noslēgtie zemes nomas līgumi ir spēkā līdz to termiņa beigām un Projektu attiecībā uz iepriekš noslēgtajiem līgumiem nepiemēro. |
| 3. | Projekta izstrādē iesaistītās institūcijas | Satiksmes ministrija, VAS “Latvijas dzelzceļš” |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Būvju, kas izvietotas nodalījuma joslā, īpašnieki, publiskas personas un atvasinātas publiskas personas iestādes, potenciālie inženiertīklu īpašnieki, citas ieinteresētās personas, kuras vēlas darboties nodalījuma joslā. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar |
| 3. | Administratīvo izmaksu monetārs novērtējums | Projekts šo jomu neskar |
| 4. | Cita informācija | Nav |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Paziņojums par līdzdalības iespējām Projekta izstrādes procesā ievietots Satiksmes ministrijas tīmekļa vietnē. |
| 2. | Sabiedrības līdzdalība projekta izstrādē | Atbilstoši Ministru kabineta 2009.gada 25.augusta noteikumu Nr.970 “Sabiedrības līdzdalības kārtība attīstības plānošanas procesā” 7.41 apakšpunktam sabiedrībai tika dota iespēja rakstiski sniegt viedokli par Projektu tā izstrādes stadijā. |
| 3. | Sabiedrības līdzdalības rezultāti | Iebildumi un priekšlikumi nav saņemti. |
| 4. | Cita informācija | Nav |

Anotācijas III, IV, V un VII sadaļa – projekts šīs jomas neskar.

Satiksmes ministrs U.Augulis

Vīza: valsts sekretārs K.Ozoliņš

07.04.2017 14:25

1201

J.Zālītis

67028373, juris.zalitis@sam.gov.lv